Polisie vra hulp ná verdagtes uit tronk ontsnapArgieffoto: Kent Williamson ŉ Grootskaalse polisiesoektog is Saterdag van stapel gestuur nadat vyf verhoorafwagtende verdagtes uit die Secunda-gevangenis ontsnap het. Brig. Leonard Hlati, woordvoerder van die polisie, het gesê ŉ lid van die publiek het die polisie Saterdag van die verdagtes se ontsnapping ingelig nadat hy hulle in die omgewing gesien het. “Die omstandighede rakende hul ontsnapping is egter steeds nie bekend nie, en ŉ ondersoek is onmiddellik van stapel gestuur,” het Hlati gesê. Een van die vyf verdagtes is intussen vasgetrek. Drie van die verdagtes is in hegtenis geneem vir winkelroof, terwyl die vierde verdagte vir verkragting in hegtenis geneem is. Die provinsiale kommissaris van Mpumalanga, lt.genl. Mondli Zuma, het ook Saterdag ŉ beroep op die polisie gedoen om die ontsnaptes so gou moontlik vas te trek voordat hulle “verdere skade aan die gemeenskap aanrig”. Zuma sê indien ŉ lid van die publiek wel die verdagtes sien, moet hy of sy hulle liefs nie konfronteer nie, maar eerder die polisie in kennis stel. Meer inligting oor die verdagtes: Mense met meer inligting word versoek om lt.kol. Dumisani Mbokane te bel by 082 556 5630 of die Misdaadnoodlyn by 0860 010 111.